温柑
作者：劉敞
朝代：宋

paragraphs: 后皇富佳樹，柑實掩羣衆。
磊落驪珠圓，參差金壺重。
剖丹瓊瑤碎，蓄潤霜雪凍。
封苞萬里險，照耀高堂供。
憶昔伯禹籍，蒼茫闕斯貢。
及乎騷人賦，流落遺爾頌。
反登橘柚輩，海物隨錯綜。
圖諜迷萬世，不平竟誰訟。
頗疑古未有，彼故得豪縦。
溟海通蓬萊，近由仙者種。
又疑美過絕，讒口斥不用。
寂寥三王時，此理彌可痛。
安得舉其族，北遷越巖洞。
歲比萬戶封，蠲煩與人共。